[{"text_idx": "#000000", "text": "Gwesty uchel yng Nghaerdydd yn methu prawf cladin"}, {"text_idx": "#000001", "text": "Mae gwesty uchel yng Nghaerdydd wedi methu prawf diogelwch cladin gafodd ei gyflwyno yn dilyn trasiedi Tw\u0302r Grenfell."}, {"text_idx": "#000002", "text": "Mae adroddiad i Awdurdod Ta\u0302n ac Achub De Cymru yn dweud fod y gwesty a bloc o fflatiau yn y brifddinas wedi methu a\u0302 chyrraedd \"gofynion hylosgedd (combustibility)\"."}, {"text_idx": "#000003", "text": "Hyd yma felly mae 12 o adeiladau ar draws de Cymru wedi methu'r profion."}, {"text_idx": "#000004", "text": "Doedd yr awdurdod ddim yn fodlon datgelu pa westy oedd dan sylw, ond dywedodd fod y cladin yn cael ei dynnu oddi arno."}, {"text_idx": "#000005", "text": "Dywedodd Cyngor Caerdydd nad oedden nhw wedi cael gwybod am fethiannau'r cladin yn yr un o'r ddau safle."}, {"text_idx": "#000006", "text": "Dechreuodd y profion gael eu cynnal wedi i 71 o bobl farw mewn ta\u0302n yn Nhw\u0302r Grenfell yn Llundain ym mis Mehefin y llynedd."}, {"text_idx": "#000007", "text": "Disgrifiad o\u2019r llun, Mae Cyngor Caerdydd wedi cadarnhau yn y gorffennol fod cladin ar fflatiau ym Mae Caerdydd wedi methu profion ta\u0302n"}, {"text_idx": "#000008", "text": "Erbyn mis Ionawr eleni, mae swyddogion ta\u0302n wedi cynnal profion ar 206 o adeiladau sy'n chwe llawr neu fwy yn ne Cymru."}, {"text_idx": "#000009", "text": "Mae'r rheiny'n cynnwys fflatiau preifat neu gymdeithasol, gwestai a llety myfyrwyr."}, {"text_idx": "#000010", "text": "Mae'r staff hefyd wedi bod yn ymweld a\u0302 blociau fflatiau uchel er mwyn gwirio argaeledd dw\u0302r pe byddai ta\u0302n yn digwydd yno, gan ddweud fod rhai \"angen gwaith\"."}, {"text_idx": "#000011", "text": "Mae'r adroddiad hefyd yn dweud y bydd diffoddwyr yn cael hyfforddiant ychwanegol i ddelio gyda thanau mewn adeiladau uchel, ac y bydd yr hyfforddiant yn digwydd ar safle hyfforddi yng nghanolbarth Lloegr."}, {"text_idx": "#000013", "text": "Mae'r adroddiad yn mynd ymlaen i ddweud fod swyddogion yn cydweithio a\u0302 pherchnogion y gwesty dan sylw yng Nghaerdydd."}, {"text_idx": "#000014", "text": "Mae Gwasanaeth Ta\u0302n ac Achub De Cymru wedi sefydlu ti\u0302m diogelwch adeiladau uchel er mwyn paratoi am unrhyw ddigwyddiadau yn y dyfodol."}, {"text_idx": "#000015", "text": "Dywedodd llefarydd ar ran Llywodraeth Cymru: \"Rydym yn gweithio i adnabod adeiladau lle mae cynnyrch ACM (aluminium composite material) yn rhan o'r system gladin."}, {"text_idx": "#000016", "text": "\"Hyd yma mae 12 adeilad yn y sector preifat a thri yn y sector cymdeithasol wedi cael eu hadnabod i fod a\u0302 systemau sy'n cyd-fynd a\u0302 rhai sydd wedi methu profion hylosgedd."}, {"text_idx": "#000017", "text": "\"Rydym hefyd wedi cael gwybod bod gwesty uchel yng Nghaerdydd gyda system ACM, ac sy'n ymddangos i ymdebygu i system a fethodd brofion mawr.\""}, {"text_idx": "#000023", "text": "Prif StraeonHeddlu 'wedi colli cyfle' cyn i ddyn ladd ei hunCyhoeddwyd44 munud yn o\u0302l'Emosiynol' rhedeg hanner marathon er cof am MacsenCyhoeddwyd14 awr yn o\u0302lTroi caniau a photeli'n arian yn arbrawf AberhondduCyhoeddwyd14 awr yn o\u0302l"}, {"text_idx": "#000024", "text": "Heddlu 'wedi colli cyfle' cyn i ddyn ladd ei hun"}, {"text_idx": "#000028", "text": "Gareth Hughes: O wleidyddiaeth i arlunio"}, {"text_idx": "#000034", "text": "Hanner canrif o werthu cig yn Llanrug"}, {"text_idx": "#000037", "text": "Cysylltwch a\u0302 niTabledi a ffonau symudolHefyd yn Gymraeg"}]